Klokken 15.44 fik Nordjyllands Politi en anmeldelse om, at der var gået i ild i en popcornmaskine hos Nordisk Film biografen i Kennedy Arkaden. Branden har givet en del røgudvikling i biografens lokaler, og derfor blev folk bedt om at forlade biografen. -	Der var blandt andet nogle, der var i skolebio, siger vagtchef hos Nordjyllands Politi, Karsten Højrup Kristensen. Det drejer sig om 300 børn i femte klasse, som er i gang med at blive hentet af forældre. Ingen af børnene er kommet til skade. Udluftning i gang Nordjyllands Beredskab og politiet er fortsat til stede ved Kennedy Arkaden, hvor man er i gang med at lufte ud. Selvom de fleste ikke har lidt skade under branden, så gik det dog lidt værre for en medarbejder i biografen. -	En af de ansatte, som var med til at lufte ud, har fået røgforgiftning og er ved at blive hentet af en ambulance, siger Karsten Højrup Kristensen. Nordjyllands Politi skriver på Twitter, at biografen holder lukket resten af dagen.

Referat:
En popcornmaskine brød tidligere torsdag eftermiddag i brand, hvilket resulterede i, at blandt andet 300 børn blev evakueret.